《钱塘看潮》
明代·邓旭

夜发富春江，午缆钱塘岸。不见当时射潮者，天际烟波空浩瀚。

须臾海门走匹练，白虹蜿蜿吐长线。渐看鳌背负山来，汹涌顿令天地变。

龙吹笛，鼍击鼓，冯夷天吴江上舞。万斛舳舻如败叶，怒涛一卷送平浦。

伊昔惟闻东流之水无尽期，沃焦澒洞为漏卮。云何已逝壑，而有还源时。

应是伍胥文种恨不灭，无路叩天气填咽。故教雪浪排长空，古今嘘吸无时绝。

作者简介：（1609—1683）明末清初江南寿州人，字元昭。顺治四年进士，授检讨，出为甘肃洮岷道副使。罢官归后，久居江宁。好游，五岳到其四。诗多名胜题咏。有《林屋诗集》。